**KLJUČNE INFORMACIJE OB ZAČETKU ŠOLSKEGA LETA 2021/22**

1. **Predšolska vzgoja – stanje in novosti s 1. 9. 2021**

V šolskem letu 2020/21 je bilo v vrtce vključenih otrok **86.193** otrok (82,5 %).

S 1. 9. 2021 so starši, ki imajo **v vrtec vključena dva otroka, za mlajšega otroka plačila za vrtec oproščeni**, kar je omogočila sprejeta Novela Zakona o vrtcih. Starši so oproščeni plačila za vrtec tudi za tretjega in vsakega nadaljnjega otroka iz iste družine, ne glede na to, ali je v vrtec vključen hkrati s svojim sorojencem. Plačilo staršev za vrtec zagotavlja državni proračun.

**Krajši programi**

Za dosego cilja čim višje vključenosti otrok v vrtce je bil sprejet poseben program v obliki organiziranih **krajših programov** v obsegu 240 ur letno za otroke, ki bodo vstopili v OŠ v naslednjem šolskem letu in še niso nikoli bili vključeni v vrtec. Na MIZŠ vsako leto objavimo Razpis za financiranje krajših programov za 5-letnike, ki so za starše v celoti brezplačni. Ugotavljamo, da se interes vrtcev in občin za organiziranje tovrstnega programa počasi povečuje, saj je od prvotno treh prijavljenih vrtcev na razpis v letu 2018/19 število vrtcev povečalo na šest, hkrati pa na MIZŠ beležimo večje povpraševanje po informacijah in navodilih, kako organizirati krajši program.

Namen krajših programov je, da se vrtci še bolj prilagodijo otrokom, katerih starši iz različnih razlogov otrok ne morejo vpisati v redne programe vrtca (npr. otroci, ki živijo v odročnih krajih, otroci Romov, otroci priseljencev).

**Romski pomočniki v vrtcih**

S 1. 9. 2021 lahko vrtci, ki jih obiskujejo otroci iz romskih naselij, sistemizirajo delovno mesto **»romski pomočnik«**. Zaposlenega na tem delovnem mestu v celoti financira državni proračun.

1. **Osnovno šolstvo**

Osnovne šole bo v šolskem letu 2021/2022 obiskovalo predvidoma **193.116 učenk in učencev** (lani 191.036), od tega bo šolski prag prestopilo **21.198 prvošolk in prvošolcev** (lani 21.438). V Sloveniji bo v šolskem letu 2021/22 delovalo **456 matičnih osnovnih šol** ter **315 podružničnih šol**.

V 28 osnovnih šol s prilagojenim programom in 20 enot s prilagojenim programom pri osnovnih šolah bo predvidoma vključenih 3.426 otrok.

V 15 zavodov za izobraževanje otrok in mladostnikov s posebnimi potrebami bo predvidoma vključenih 77 otrok (vrtec), 979 učenk in učencev ter 326 dijakinj in dijakov. V domsko vzgojo bo predvidoma vključenih 868 otrok in mladostnikov.

Na osnovnih šolah je bilo v šolskem letu 2020/21 zaposlenih 12.742 učiteljic in učiteljev obveznega programa, 5.542 učiteljic in učiteljev razširjenega programa ter 2.208 drugih strokovnih delavcev.

V šolskem letu 2021/2022 bo delovalo 6 zasebnih osnovnih šol, ki bodo skupaj vpisale 227 prvošolčkov, skupno pa jih bo obiskovalo 1.908 učenk in učencev.

V šolskem letu 2021/2022 bo delovalo 54 javnih glasbenih šol in 16 zasebnih. Javne glasbene šole bo obiskovalo predvidoma 24.362 učencev, zasebne pa predvidoma 1.852 učencev.

Število osnovnošolcev in prvošolčkov po letih:

|  |  |  |
| --- | --- | --- |
| **Šolsko leto** | **1. raz.** | **Skupaj učencev** |
| **94 / 95** | **\*** | 209.921 |
| **95 / 96** | **\*** | 207.909 |
| **96 / 97** | **\*** | 201.124 |
| **97 / 98** | **\*** | 195.603 |
| **98 / 99** | **\*** | 190.108 |
| **99 / 00** | **\*** | 185.688 |
| **00 / 01** | **\*** | 181.743 |
| **01 / 02** | **\*** | 178.861 |
| **02 / 03** | **\*** | 176.258 |
| **03 / 04** | **17.727** | 177.650 |
| **04 / 05** | **17.722** | 172.692 |
| **05 / 06** | **17.363** | 167.969 |
| **06 / 07** | **18.129** | 165.241 |
| **07 / 08** | **17.543** | 163.305 |
| **08 / 09** | **17.704** | 161.911 |
| **09 / 10** | **17.389** | 160.218 |
| **10 / 11** | **17.922** | 159.618 |
| **11 / 12** | **18.210** | 159.694 |
| **12 / 13** | **19.128** | 161.023 |
| **13 / 14** | **20.100** | 163.163 |
| **14 / 15** | **21.625** | 167.361 |
| **15 / 16** | **21.579** | 170.681 |
| **16 / 17** | **22.152** | 175.179 |
| **17/ 18** | **21.718** | 179.187 |
| **18/ 19** | **21.751** | 183.892 |
| **19/20** | **20.796** | 187.476 |
| **20/21** | **21.438** | **191.036** |
| **21/22\*\*** | **21.124** | **193.116** |
| \* OPOMBA: Obdobje pred popolno uvedbo 9-letke\*\* Najava |

Število prvošolčkov po regijah – najava za šolsko leto 2021/22:

|  |  |
| --- | --- |
| **Regija** | **Število učencev 1. razreda** |
| Gorenjska | 2203 |
| Goriška | 1229 |
| Jugovzhodna Slovenija | 1655 |
| Koroška | 642 |
| Primorsko-notranjska | 557 |
| Obalno-Kraška | 1076 |
| Osrednjeslovenska | 5861 |
| Podravska | 3051 |
| Pomurska | 927 |
| Savinjska | 2552 |
| Posavska | 794 |
| Zasavska | 532 |

**,**

**Šolanje na domu**

Šolanje na domu omogoča šolska zakonodaja od leta 1996. V praksi pa so se prvi primeri začeli pojavljati leta 2004. V šolskem letu 2020/21 se je na domu izobraževalo **687 otrok**.

Podatki o šolajočih se na domu so razvidni iz priložene tabele:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Šol. leto | 1. raz. | 2. raz. | 3. raz. | 4. raz. | 5. raz. | 6. raz. | 7. raz. | 8. raz. | 9. raz. | Skupaj |
| 2004/05 | 1 |  |  | 3 |  |  |  |  |  | 4 |
| 2005/06 | 2 | 3 |  | 4 | 4 |  | 1 | 1 |  | 15 |
| 2006/07 | 3 | 3 | 1 |  | 1 | 1 | 1 | 2 | 1 | 13 |
| 2007/08 | 7 | 2 | 5 | 2 |  | 2 | 3 | 2 | 2 | 25 |
| 2008/09 | 11 | 5 | 4 | 6 | 6 | 4 | 3 | 3 | 1 | 43 |
| 2009/10 | 21 | 11 | 5 | 11 | 9 | 6 | 2 | 5 | 5 | 75 |
| 2010/11 | 25 | 17 | 17 | 6 | 7 | 10 | 7 | 3 | 5 | 97 |
| 2011/12 | 15 | 21 | 11 | 14 | 5 | 7 | 8 | 4 | 4 | 89 |
| 2012/13 | 38 | 10 | 24 | 11 | 10 | 9 | 7 | 10 | 4 | 123 |
| 2013/14 | 39 | 29 | 15 | 26 | 13 | 12 | 9 | 9 | 11 | 163 |
| 2014/15 | 42 | 41 | 30 | 19 | 18 | 15 | 6 | 12 | 7 | 190 |
| 2015/16 | 44 | 41 | 31 | 34 | 18 | 16 | 10 | 11 | 6 | 211 |
| 2016/17 | 85 | 43 | 41 | 30 | 35 | 17 | 9 | 7 | 12 | 279 |
| 2017/18 | 67 | 64 | 27 | 33 | 25 | 30 | 17 | 8 | 7 | 278 |
| 2018/19 | 83 | 66 | 54 | 27 | 33 | 27 | 22 | 13 | 7 | 332 |
| 2019/20 | 72 | 61 | 73 | 54 | 35 | 38 | 24 | 25 | 10 | 392 |
| 2020/21 | 126 | 106 | 90 | 106 | 74 | 64 | 53 | 32 | 36 | 687 |

**Statusne spremembe**

V šolskem letu 2021/2022 bo kar nekaj reorganizacij osnovnih in podružničnih šol.

Od Osnovne šole Simona Jenka Kranj se bosta odcepili Podružnična šola Center in Podružnična šola Primskovo. Podružnična šola Center bo postala samostojna osnovna šola Osnovna šola Janeza Puharja Kranj s Podružnično šolo Primskovo.

Od Osnovne šole Stična se bodo odcepile Podružnična šola Zagradec, Podružnična šola Ambrus in Podružnična šola Krka. Podružnična šola Zagradec bo postala nova osnovna šola Zagradec, s Podružnično šolo Ambrus in Podružnično šolo Krka.

Doma Antona Skale se bo priključil Osnovni šoli Gustava Šiliha Maribor.

Podružnična osnovna šola s prilagojenim programom pri Osnovni šoli Ivana Cankarja Ljutomer bo postala samostojna osnovna šola s prilagojenim programom.

**Razširjeni program**

Na 154 osnovnih šolah bodo tudi v novem šolskem letu poskusno organizirali razširjen program nekoliko drugače kot doslej, saj bo na teh šolah že četrto leto potekal poskus uvajanja tujega jezika v obveznem programu in preizkušanje koncepta razširjenega programa v osnovni šoli.

Na 107 osnovnih šolah se bo izvajalo preizkušanje koncepta razširjenega programa. Učenkam in učencem bodo omogočene dodatne dejavnosti na področju gibanja in zdravja.

Na 47 osnovnih šolah bo potekal poskus v celoti. V tem šolskem letu bomo na teh šolah preizkusili vse elemente poskusa ter oblikovali izvedbene modele razširjenega programa za vsa področja in vsebinske sklope.

Zaradi nadaljevanja poskusa uvajanja tujega jezika v obveznem programu in preizkušanja koncepta razširjenega programa v osnovni šoli, se bo tudi v novem šolskem letu-za dve uri tedensko v 7. razredu in dve uri tedensko v 1. razredu- povečal obvezni del programa. Učenci se bodo v razširjeni program še naprej vključevali prostovoljno.

**Šola v naravi**

Zaradi epidemije Covid-19 je bila v šolskem letu 2021/22 izvedba načrtovanih šol v naravi okrnjena. V primeru, da zaradi epidemije Covid-19 šola oziroma zavod ne bo mogel izvesti šole v naravi v jeseni 2021, sme namenska sredstva iz proračunskega leta 2021 na podlagi Sklepa o kriterijih za zagotavljanje sredstev za sofinanciranje in subvencioniranje materialnih stroškov šole v naravi v letu 2021 izjemoma porabiti v letu 2022. Program šole v naravi se bo izvajal v skladu s higienskimi priporočili NIJZ. Ministrstvo priporoča, če je to možno v okviru enega oddelka. Prav tako priporočamo izvedbo v nastanitvah, ki so ustanovljene za ta namen.

**Spremembe in dopolnitve pravilnikov o normativih in standardih**

Marca 2021 je ministrica sprejela spremembe in dopolnitve

* Pravilnika [o normativih in standardih za izvajanje programa](http://www.pisrs.si/Pis.web/pregledPredpisa?id=PRAV10249) osnovne šole,
* Pravilnika [o normativih in standardih za izvajanje programa](http://www.pisrs.si/Pis.web/pregledPredpisa?id=PRAV10249) osnovne šole v dvojezičnih osnovnih šolah in osnovnih šolah z italijanskim učnim jezikom,
* Pravilnika [o normativih in standardih za izvajanje programa](http://www.pisrs.si/Pis.web/pregledPredpisa?id=PRAV10249) glasbene šole.

Navedene spremembe in dopolnitve pravilnika vključujejo določbo, da se s spremembo normativa za **sistemizacijo delovnega mesta računalnikar – organizator informacijskih dejavnosti** ustvari normativna podlaga za zaposlitev potrebnega števila IKT strokovnega kadra za zagotavljanje kakovosti in učinkovito doseganje ciljev tudi v pogojih, ko vzgojno-izobraževalnega dela ne bo možno izvajati v šolah in zavodih. V glasbenih šolah se z navedenimi spremembami in dopolnitvami pravilnika uvaja novo delovno mesto tehničnega delavca – vzdrževalec učne tehnologije V oziroma vzdrževalec računalniške opreme VII/1.

Z dopolnitvijo pravilnika je dodano **delovno mesto romski pomočnik**, ki že več kot 10 let v izobraževalnem sistemu predstavljajo pomemben povezovalni člen med romskimi otroki, njihovimi starši in strokovnimi delavci vzgojno-izobraževalnih ustanov, brez katerega bi bila vključenost romskih otrok v vzgojno-izobraževalne ustanove nižja in predvsem manj uspešna.

Z dopolnitvijo pravilnika je v normativih in standardih zvišana zahtevana stopnja izobrazbe za delovno mesto **računovodje**. Za zasedbo delovnega mesta računovodja je po novem zahtevana visoka strokovna izobrazbo (prejšnja) oziroma visokošolska strokovno ali univerzitetna izobrazbo prve stopnje.

Računovodje, ki so do uveljavitve tega pravilnika izpolnjevali predpisane pogoje za opravljanje računovodskih del na delovnem mestu računovodja VI, lahko tudi še naprej opravljajo računovodska dela na delovnem mestu računovodja VI, in sicer do prenehanja delovnega razmerja na področju vzgoje in izobraževanja.

S predlogom sprememb o normativih in standardih se za izvajanje programa osnovne šole in osnovne šole v dvojezičnih osnovnih šolah in osnovnih šolah z italijanskim učnim jezikom niža normativ za kuharja za pripravo malic v osnovni šoli. V osnovni šoli se za pripravo malic sistemizira delovno mesto kuhar ali dietni kuhar oziroma kuhar V ali dietni kuhar V. Normativ za pripravo malic vključuje tudi pripravo medicinsko indiciranih diet, ki jih predpiše zdravnik.

1. **Srednje šolstvo**

V šolskem letu **2021/2022 pričakujemo okrog 76.000 srednješolcev**, od tega v začetnem letniku programov nižjega poklicnega, srednjega poklicnega, srednjega strokovnega in gimnazijskega izobraževanja okrog 20.000 novincev. **Glavnina novincev se je na razpisana mesta že vpisala,** zagotovo pa to ne bo končna številka, saj se lahko kandidati za vpis v začetni letnik za prihodnje šolsko leto na razpoložljiva prosta mesta vpisujejo do 31. 8. 2021. Vpis v programe poklicnih tečajev in maturitetnega tečaja bo potekal v septembru.

Z novim šolskim letom se bodo po državi prvič začeli izvajati tudi **številni novi programi** na poljih nižjega poklicnega, srednjega poklicnega, srednjega strokovnega, gimnazijskega in poklicno-tehniškega izobraževanja. Poleg tega se z naslednjim šolskim letom širi mreža programov, ki se bodo lahko izvajali tudi v vajeniški obliki. Dosedanji mreži vajeniških programov sta dodana še programa **Avtoserviser** in **Avtokaroserist**.

**Novi srednješolski programi v šolskem letu 2021/2022**

**Izobraževalni program nižjega poklicnega izobraževanja:**

• Pomočnik v tehnoloških procesih, na ŠC Nova Gorica, na *Strojni, prometni in lesarski šoli*;

**Izobraževalna programa srednjega poklicnega izobraževanja:**

• Mehatronik operater, na Srednji poklicni in tehniški šoli Murska Sobota *(tudi v vajeniški obliki)*,

• Frizer (DV), na Dvojezični srednji šolo Lendava;

**Izobraževalni programi srednjega strokovnega izobraževanja:**

• Kozmetični tehnik, na Srednji gostinski in turistični šoli Radovljica,

• Tehnik varovanja, na Ekonomski šoli Murska Sobota,

• Zdravstvena nega, na Gimnaziji Ormož,

• Medijski tehnik, Gimnazija Franca Miklošiča Ljutomer,

• Logistični tehnik (SI), na Gimnaziji, elektro in pomorski šoli Piran,

• Fotografski tehnik, na Šoli za hortikulturo in vizualne umetnosti Celje in

• Predšolska vzgoja (DV), na Dvojezični srednji šoli Lendava;

**Izobraževalni program gimnazijskega izobraževanja:**

• Gimnazija – športni oddelek, na Gimnaziji Franceta Prešerna Kranj;

• program Mednarodna matura, na Gimnaziji Novo mesto*;*

**Izobraževalna programa poklicno-tehniškega izobraževanja:**

• Tehnik mehatronike (PTI), na Srednji tehniški šoli Koper,

• Zdravstvena nega (PTI), na Srednji zdravstveni šoli Ljubljana.

Z naslednjim šolskim letom se širi mreža programov, ki se bodo lahko izvajali **tudi v vajeniški obliki**. Dodana sta še programa **Avtoserviser in Avtokaroserist**.

Dijaki se bodo tako lahko v naslednjem šolskem letu v vajeniški obliki izobraževali v naslednjih programih na naslednjih šolah:

- **Mizar** na Šolskem centru Novo mesto, Šolskem centru Slovenj Gradec, Šolskem centru Nova Gorica in Šolskem centru Škofja Loka,

- **Kamnosek** na Srednji gradbeni, geodetski in okoljevarstveni šoli Ljubljana,

- **Oblikovalec kovin - orodjar** na Strokovnem izobraževalnem centru, Srednji poklicni in strokovni šoli Bežigrad, Šolskemu centru Škofja Loka, Šolskem centru Novo mesto, Šolskem centru Nova Gorica, na Tehniškem šolskem centru Maribor in Šolskem centru Velenje,

- **Gastronomske in hotelirske storitve** na Srednji šoli Izola in Srednji šoli za gostinstvo in turizem Radenci,

- **Steklar** na Šolskem centru Rogaška Slatina,

- **Papirničar** na Strokovnem izobraževalnem centru, Srednji poklicni in strokovni šoli Bežigrad (program se bo izvajal samo v vajeniški obliki),

- **Slikopleskar – črkoslikar** na Šolskem centru Kranj in Srednji gradbeni šoli in gimnaziji Maribor,

- **Strojni mehanik** na Šolskem centru Novo mesto, Šolskem centru Škofja Loka, Šolskem centru Velenje in Šolskem centru Krško – Sevnica,

- **Zidar** na Šolskem centru Kranj, Šolskem centru Novo mesto in Srednji gradbeni, geodetski in okoljevarstveni šoli Ljubljana,

- **Elektrikar** na Šolskem centru Kranj in Šolskem centru Velenje,

- **Mehatronik operater** na Šolskem centru Novo mesto, Srednji tehniški šoli Koper, Strokovnem izobraževalnem centru, Srednji poklicni in strokovni šoli Bežigrad, Šolskem centru Velenje ter Srednji poklicni in tehniški šoli Murska Sobota,

- **Klepar – krovec** na Šolskem centru Ptuj in Strokovnem izobraževalnem centru, Srednji poklicni in strokovni šoli Bežigrad,

- **Avtoserviser** na Strokovnem izobraževalnem centru, Srednji poklicni in strokovni šoli Bežigrad, Šolskemu centru Škofja Loka, Šolskem centru Novo mesto in Šolskem centru Ptuj ter **Avtokaroserist** na Strokovnem izobraževalnem centru, Srednji poklicni in strokovni šoli Bežigrad, Šolskem centru Škofja Loka, Šolskem centru Novo mesto in Šolskem centru Ptuj

1. **Nošenje zaščitne maske v prostorih vzgojno-izobraževalnih zavodov**

Odlok o začasnih ukrepih za zmanjšanje tveganja okužbe in širjenja okužbe z virusom SARS-CoV-2 (Uradni list RS, št. 129/21 in 132/21), ki velja do 29. 8. 2021, določa **obveznost nošenja zaščitnih mask pri gibanju in zadrževanju v vseh zaprtih javnih krajih oziroma prostorih**. Zaščitna maska je obvezna tudi pri gibanju in zadrževanju na odprtih javnih prostorih oziroma krajih, če ni mogoče zagotoviti 1,5 m medosebne razdalje.

Ker se šola šteje, skladno s citiranim odlokom, za zaprt javni prostor, je nošenje zaščitnih mask, **razen za izjeme**, določene v 3. členu citiranega odloka, obvezno.

**Izjeme so naslednje:**

1. otroci do dopolnjenega 6. leta starosti,

2. učenci v osnovni šoli do vključno 5. razreda, izključno ko so v matičnemu oddelku,

3. vzgojitelji predšolskih otrok in vzgojitelji predšolskih otrok-pomočniki pri opravljanju neposrednega dela z otroki,

4. višji in visokošolski učitelji, kadar predavajo za zašči­tno pregrado iz stekla ali podobnega materiala,

5. govorniki v zaprtih javnih krajih oziroma prostorih, če je zagotovljena medosebna razdalja vsaj 2 metra,

6. osebe, ki izvajajo individualno športno vadbo, če je zagotovljena medosebna razdalja vsaj 3 metre,

7. osebe s posebnimi potrebami, ki jim je uporaba zašči­tne maske iz objektivnih razlogov onemogočena, ter

8. učenci in dijaki pri pouku športne vzgoje in pouku športa.

Pri neposredni komunikaciji z gluhimi, gluhonemimi in naglušnimi osebami se, ob upoštevanju zaščite vseh ude­leženih, uporaba zaščitnih mask lahko začasno opusti, če je mogoče zagotoviti medosebno razdaljo najmanj 2 metra, uporabo vizirja ali če komunikacija s temi osebami poteka za stekleno pregrado.

1. **Samotestiranje učencev in dijakov**

Tako uredba kot tudi odlok **določata samotestiranje učencev tretjega izobraževalnega obdobja (od 7. do 9. razreda) in dijakov s hitrim antigenskim testom**. Način izvajanja samotestiranja, ki ga učenci in dijaki izvajajo doma, določa **Pravilnik o načinu izvajanja samotestiranja za zgodne odkrivanje okužb z virusom SARS-CoV-2 za učence in dijake**, ki je bil objavljen v Uradnem listu RS, št. 133/21, dne 23. 8. 2021, in se bo začel uporabljati **1. septembra 2021** (v nadaljnjem besedilu: pravilnik). Povzetek določb pravilnika:

1. **Samotestiranje**

Dijaki srednjih šol, ki se redno izobražujejo (dijaki) samotestiranje izvajajo enkrat tedensko v enakih presledkih na domu. Samotestiranje je brezplačno. Dijaku pripada pet hitrih antigenskih testov na mesec, ki jih dijak oziroma njegovi starši ali zakoniti zastopniki pridobijo v lekarni po predložitvi kartice zdravstvenega zavarovanja.

1. **Samotestestiranje se ne izvaja**

Samotestiranja ne izvedejo dijaki, ki so preboleli nalezljivo bolezen COVID-19 in od začetka simptomov bolezni ni minilo več kot šest mesecev, ter tisti, ki so bili cepljeni in je od vzpostavitve zaščite proti nalezljivi bolezni COVID-19 minilo manj kot devet mesecev.

1. **Pogoj za samotestiranje doma**

Pogoj za samotestiranje doma je, da se dijak počuti zdrav in brez znakov akutne okužbe dihal ali prebavil. V primeru bolezenskih znakov mora dijak oziroma njegovi starši ali zakoniti zastopniki obvestiti njegovega izbranega osebnega zdravnika, v primeru odsotnosti izbranega osebnega zdravnika pa dežurno službo pri izvajalcu zdravstvene dejavnosti, ki nadomešča izbranega osebnega zdravnika v nujnih primerih (dežurna služba).

1. **Pozitivni rezultat samotestiranja**

V primeru pozitivnega rezultata testa pri samotestiranju dijak oziroma njegovi starši ali zakoniti zastopniki nemudoma obvestijo izbranega osebnega zdravnika, v primeru odsotnosti izbranega osebnega zdravnika pa dežurno službo ali kontaktno točko zdravstvenega doma za testiranje na virus SARS-CoV-2 z metodo verižne reakcije s polimerazo (test PCR) v kraju bivanja.

V primeru pozitivnega rezultata testa pri samotestiranju izbrani osebni zdravnik dijaka, v primeru njegove odsotnosti, pa dežurna služba, dijaka napoti na testiranje s testom PCR ali pa se za testiranje na kontaktni točki zdravstvenega doma za testiranje s testom PCR v kraju bivanja dogovori dijak oziroma starši ali zakoniti zastopniki dijaka.

Dijak v primeru pozitivnega rezultata testa pri samotestiranju do prejema rezultata testa PCR ostane doma v samoizolaciji in upošteva navodila Nacionalnega inštituta za javno zdravje, ki so predvidena za ta namen.

1. **Obveščanje o pozitivnem rezultatu samotestiranja**

O pozitivnem rezultatu testa PCR dijak oziroma njegovi starši ali zakoniti zastopniki obvestijo ravnatelja vzgojno-izobraževalnega zavoda oziroma osebo, ki jo pooblasti ravnatelj, in izbranega osebnega zdravnika dijaka, v primeru njegove odsotnosti, pa dežurno službo.

1. **Negativni rezultat samotestiranja**

V primeru negativnega rezultata testa PCR se dijak lahko udeleži pouka oziroma rednega izobraževalnega procesa ter izvajanja obšolskih in izvenšolskih dejavnosti.

Dodajamo še povezavo do publikacije Šolsko leto 2021/22 v Republiki Sloveniji v razmerah, povezanih s covid-19:

<https://www.zrss.si/digitalnaknjiznica/Modeli%20in%20priporocila_2021_22/>.